CELEX: 32016D2009
Language: sl
Date: 2016-11-15 00:00:00
Title: Izvedbeni sklep Komisije (EU) 2016/2009 z dne 15. novembra 2016 o odobritvi programov cepljenja proti vozličastemu dermatitisu, ki so jih predložile države članice (notificirano pod dokumentarno številko C(2016) 7219) (Besedilo velja za EGP )

17.11.2016   
            
            
               SL
            
            
               Uradni list Evropske unije
            
            
               L 310/66
            
         IZVEDBENI SKLEP KOMISIJE (EU) 2016/2009
   z dne 15. novembra 2016
   o odobritvi programov cepljenja proti vozličastemu dermatitisu, ki so jih predložile države članice
   
      
         (notificirano pod dokumentarno številko C(2016) 7219)
      
   
   (Besedilo v bolgarskem, hrvaškem in grškem jeziku je edino verodostojno)
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 89/662/EGS z dne 11. decembra 1989 o veterinarskih pregledih v trgovini znotraj Skupnosti glede na vzpostavitev notranjega trga (1) in zlasti člena 9(4) Direktive,
   ob upoštevanju Direktive Sveta 90/425/EGS z dne 26. junija 1990 o veterinarskih in zootehničnih pregledih, ki se zaradi vzpostavitve notranjega trga izvajajo v trgovini znotraj Skupnosti z nekaterimi živimi živalmi in proizvodi (2), in zlasti člena 10(4) Direktive,
   ob upoštevanju Direktive Sveta 92/119/EGS z dne 17. decembra 1992 o splošnih ukrepih Skupnosti za nadzor nad določenimi živalskimi boleznimi in o posebnih ukrepih v primeru vezikularne bolezni prašičev (3) ter zlasti člena 19(1)(a), (3)(a) in (6) Direktive,
   ob upoštevanju naslednjega:
   
               (1)
            
            
               Vozličasti dermatitis je predvsem virusna bolezen goveda, ki se prenaša z vektorji, zanjo pa so značilne velike izgube in se lahko hitro širi predvsem z živimi živalmi in s proizvodi, pridobljenimi iz okuženih živali.
            
         
               (2)
            
            
               Direktiva 92/119/EGS določa splošne ukrepe za nadzor nad nekaterimi živalskimi boleznimi. Med njimi so ukrepi, ki jih je treba sprejeti v primeru suma in potrditve vozličastega dermatitisa na gospodarstvu, ukrepi, ki jih je treba sprejeti na območjih z omejitvami, in drugi dodatni ukrepi za obvladovanje bolezni. Navedeni ukrepi določajo tudi cepljenje v primeru izbruha vozličastega dermatitisa, in sicer kot dopolnilo k drugim nadzornim ukrepom, ki ga mora odobriti Komisija.
            
         
               (3)
            
            
               Izvedbeni sklep Komisije (EU) 2015/2055 (4) in Izvedbeni sklep Komisije (EU) 2016/1183 (5) določata, da lahko Grčija in Bolgarija opravita cepljenje goveda v izrednih razmerah, ki se redi na gospodarstvih na območju cepljenja, določenem v Prilogi I k vsakemu od navedenih izvedbenih sklepov. Zaradi trenutnega epidemiološkega stanja v zvezi z vozličastim dermatitisom je Hrvaška, ki je v neposredni nevarnosti zaradi pojava vozličastega dermatitisa v regiji, Komisijo uradno obvestila o svoji nameri, da začne 8. avgusta 2016 izvajati cepljenje proti vozličastemu dermatitisu.
            
         
               (4)
            
            
               V skladu z nujnim nasvetom o vozličastem dermatitisu, ki ga je Evropska agencija za varnost hrane sprejela 29. julija 2016 (6), je cepljenje proti vozličastemu dermatitisu najbolj učinkovit način pri zmanjševanju širjenja bolezni. Za doseganje zgoraj opisanih učinkov je treba izvesti cepljenje celotne dovzetne populacije živali v regijah, v katerih obstaja tveganje za vnos vozličastega dermatitisa ali so z njim prizadete, da se zmanjša število izbruhov bolezni, doseči pa bi bilo treba visoko precepljenost med živalmi in na ravni kmetij.
            
         
               (5)
            
            
               Zaradi jasnosti in poenostavitve bi bilo treba s tem sklepom odobriti programa cepljenja v Grčiji in Bolgariji, ki sta trenutno vključena v izvedbena sklepa (EU) 2015/2055 in (EU) 2016/1183. Poleg tega bi bilo treba odobriti program cepljenja, ki ga je predložila Hrvaška. Programa cepljenja v Grčiji in Bolgariji, ki sta trenutno vključena v izvedbena sklepa (EU) 2015/2055 in (EU) 2016/1183, ter program cepljenja, ki ga je predložila Hrvaška, izpolnjujejo minimalne zahteve za programe cepljenja proti vozličastemu dermatitisu iz Priloge II k Izvedbenemu sklepu Komisije (EU) 2016/2008 (7) o nadzornih ukrepih za zdravje živali v zvezi z vozličastim dermatitisom v nekaterih državah članicah.
            
         
               (6)
            
            
               Da bi bil program cepljenja proti vozličastemu dermatitisu, skupaj z drugimi nadzornimi ukrepi, uspešen, ga je treba izvajati več zaporednih let, da se dovolj dolgo zagotovi imunizacija celotne dovzetne populacije.
            
         
               (7)
            
            
               Ukrepi iz tega sklepa so v skladu z mnenjem Stalnega odbora za rastline, živali, hrano in krmo –
            
         SPREJELA NASLEDNJI SKLEP:
   Člen 1
   Odobritev programov cepljenja proti vozličastemu dermatitisu
   Programi cepljenja proti vozličastemu dermatitisu, navedeni v Prilogi, se odobrijo.
   Člen 2
   Uporaba
   Ta sklep se uporablja do 31. decembra 2019.
   Člen 3
   Naslovniki
   Ta sklep je naslovljen na Republiko Bolgarijo, Helensko republiko in Republiko Hrvaško.
   
      V Bruslju, 15. novembra 2016
      
         
            Za Komisijo
         
         Vytenis ANDRIUKAITIS
         
            Član Komisije
         
      
   
   
      (1)  UL L 395, 30.12.1989, str. 13.
   
      (2)  UL L 224, 18.8.1990, str. 29.
   
      (3)  UL L 62, 15.3.1993, str. 69.
   
      (4)  Izvedbeni sklep Komisije (EU) 2015/2055 z dne 10. novembra 2015 o določitvi pogojev za vzpostavitev programa cepljenja goveda proti vozličastemu dermatitisu v izrednih razmerah v Grčiji in spremembi Izvedbenega sklepa (EU) 2015/1500 (UL L 300, 17.11.2015, str. 31).
   
      (5)  Izvedbeni sklep Komisije (EU) 2016/1183 z dne 14. julija 2016 o odobritvi programa cepljenja v izrednih razmerah proti vozličastem dermatitisu goveda v Bolgariji in o spremembi Priloge k Izvedbenemu sklepu Komisije (EU) 2016/645 (UL L 195, 20.7.2016, str. 75).
   
      (6)  EFSA Journal 2016;14(8):4573 [27 str.].
   
      (7)  Izvedbeni sklep Komisije (EU) 2016/2008 z dne 15. novembra 2016 o nadzornih ukrepih za zdravje živali v zvezi z vozličastim dermatitisom v nekaterih državah članicah (glej str. 51 tega Uradnega lista).
   
      PRILOGA
      
                  —
               
               
                  Program cepljenja, ki ga je predložila Grčija.
               
            
                  —
               
               
                  Program cepljenja, ki ga je predložila Bolgarija.
               
            
                  —
               
               
                  Program cepljenja, ki ga je predložila Hrvaška.